1. הגדרת המושג

שוויון מציין התאמה בין קבוצת פרטים שונים החולקים תכונות משותפות לפחות בהיבט אחד, אך לא בכל ההיבטים. האמירה שבני האדם שווים אין משמעותה שהם זהים, ולכן שוויון 'מלא' או 'מוחלט' מכיל סתירה פנימית – שני פרטים לא זהים לעולם לא יהיו שווים באופן מלא. המאמר עושה ניתוח פילוסופי ופוליטי של המושג שוויון כמכתיב נורמות (prescriptive) להבדיל מתיאורי, כלומר מתייחס לשאלה מה סוג השוויון שיש להציע, אם בכלל, למי והיכן. שוויון מעלה את השאלה 'שווה באיזה היבט?' והתשובה משתנה ממקרה למקרה ומעלה תפיסות שונות. על כן כדאי לחשוב על רעיון השוויון או אי-השוויון לא כעיקרון יחיד אלא כקבוצת עקרונות היוצרים את ליבת האגליטריאניזם העכשווי. אך אגליטריאנים סבורים כי משתמע משוויון גם יסוד משותף מוסרי המזכיר לנו את אנושיותנו המשותפת, על אף ההבדלים בינינו.

2. עקרונות שוויון וצדק

השוויון כולל כמה מרכיבים שעליהם יכול לחול המונח 'צדק' – בעיקר פעולות, אנשים, מוסדות חברתיים, ונסיבות (למשל חלוקה). הצדק חל רק על פעולות רצוניות, ולכן קשור בעיקר לפעולות פרטניות של אנשים. יצירת נסיבות צודקות – כמו חלוקה צודקת – היא מעבר ליכולות של היחיד, ולכן יש להסתמך על פעולות משותפות, וליצור מוסדות ומבנים חברתיים-מדינים. יש פרשנויות שונות לתפקידו של השוויון בתאוריית הצדק והפרק יסקור ארבע גישות.

2.1 שוויון פורמלי

לפי עיקרון השוויון הפורמלי שניסח אריסטו, כאשר לשני אנשים יש מעמד שווה לפחות בהיבט אחד, יש להתייחס אליהם בצורה שוויונית ביחס להיבט זה. צריכה להיות הצדקה אפשרית כלפי אחרים לשוויון או להיעדרו על בסיס תכונות המצב האובייקטיביות בלבד.

2.2 שוויון יחסי

לפי אריסטו יש שני סוגי שוויון, מספרי ויחסי. השוויון המספרי לא מבחין בין אנשים ונותן לכולם את אותו היחס, חלוקה שאינה תמיד צודקת. בשוויון יחסי, כאשר אנשים אינם שווים במשתנים מסויימים, חלוקה צודקת צריכה להיות באופן יחסי למשתנים אלו, בהתאם לנוסחת חלוקה שבסיומה תהיה לאנשים כמות שווה של אותם משתנים. גם פה מדובר בסכמה ריקה שכדי ללמוד ממנה יש להגדיר אילו תכונות ימלאו את המשתנים.